b'\n_START_ARTICLE_\nPoseidon\n_START_PARAGRAPH_\nPoseidon (vanakreeka keeles \xce\xa0\xce\xbf\xcf\x83\xce\xb5\xce\xb9\xce\xb4\xe1\xbf\xb6\xce\xbd) on vanakreeka m\xc3\xbctoloogias merejumal ning Kronose ja Rhea poeg. Tema s\xc3\xbcmboliks on kolmhark. Tema vasteks vanarooma m\xc3\xbctoloogias on Neptunus._NEWLINE_P\xc3\xa4rast Kronose surma jagasid tema kolm poega maailma omavahel \xc3\xa4ra: Zeus sai taeva, Hades allmaailma ja Poseidon mere, maad aga valitsevad nad k\xc3\xb5ik koos. Poseidonit peetakse sageli taltsutamatuks jumalaks, sest tema elemendiks on tormine meri. Poseidonit kujutati tihti kui jumalust, kes s\xc3\xb5idab oma kuldsete merihobustega kaarikus \xc3\xbcle vetes\xc3\xbcgavuse. Ta kandis v\xc3\xb5imast kolmharki, mis suutis mere hetkega m\xc3\xb6llama panna, tekitades ootamatu tormihoo._NEWLINE_Tema naine on meren\xc3\xbcmf Amphitrite. Poseidonil on palju lapsi nii oma naise kui ka teiste naisolenditega (n\xc3\xa4i_NEWLINE_teks oli tal nereiid Thoosaga poeg Polyphemos). Jumalanna Athena meeleh\xc3\xa4rmiks heitis ta \xc3\xbchte isegi gorgo Medusaga. Medusa maharaiutud peast h\xc3\xbcppas v\xc3\xa4lja tiivuline hobune Pegasos, kellest sai Poseidoni lemmikuid._NEWLINE_Merejumala kultus oli kreeklaste seas laialt levinud, kuigi sadamalinnal Ateenal ei olnud temaga just k\xc3\xb5ige paremad suhted. Et ateenlased valisid oma linna kaitsejumalaks Athena, ujutas Poseidon maa veega \xc3\xbcle, kuni Zeus osapooled lepitas._NEWLINE_Kord palunud Kreeta saare valitseja Minos Poseidonilt, et see saadaks talle jumaliku m\xc3\xa4rgi, ning samal ajal t\xc3\xb5usis lainetest valge h\xc3\xa4rg. Usukommete kohaselt oleks Minos pidanud h\xc3\xa4rja ohverdama, kuid kuningas ei teinud seda. Poseidon solvus ja pani Minose naise Pasiphae h\xc3\xa4rjasse armuma. Sellest armastusest s\xc3\xbcndis h\xc3\xa4rja peaga olend Minotauros, kelle tappis Ateena kangelane Theseus.'